作者:吳文英
標題:一寸金
內容:秋壓更長，看見姮娥瘦如束。正古花搖落，寒蛩滿地，參梅吹老，玉龍橫竹。霜被芙蓉宿。紅綿透、尚欺暗燭。年年記、一種淒涼，繡幌金圓掛香玉。頑老情懷，都無歡事，良宵愛幽獨。嘆畫圖難仿，橘村砧思，笠蓑有約，蓴洲漁屋。心景憑誰語，商弦重、袖寒轉軸。疏籬下、試覓重陽，醉擘青露菊。